Adrian Solanolla on Venezuelan valtiollinen sotilaskoulutus. Hänen ystävänsä Cesar Baena kuuluu presidentin välittömään lähipiiriin.

Adrian Solano on militantti poliittinen aktivisti, joka tulee äärimmäisen köyhistä oloista.

Solano tukee vasemmistolaista vallankumousaatetta, joka on ajanut Venezuelan perikadon partaalle.

Venezuelalla ei ole hiihtoliittoa eikä liioin järjestäytynyttä maajoukkuetta.

Suomeen sponsorirahoilla lennätetyllä Adrian Solanolla ja Venezuelan maajoukkueella vaikuttaa olevan yhä vähemmän tekemistä kilpahiihdon kanssa.

Venezuelalainen lehdistö on alkanut hämmästellä, mitä Solano tekee MM-kisoissa Suomessa ja miksi hänelle perustettiin yli 10 000 euroa tuottanut rahankeräys. Perusteita Solanon hiihtoinnolle ei ole löytynyt sen enempää kuin Suomessakaan.

Iltalehti on selvittänyt asiaa riippumattoman venezuelalaisen sanomalehden toimittajan kanssa.

Solano on poliittinen aktivisti, joka tukee venezuelalaista vallankumousaatetta. Sosialistinen Venezuela luisui presidentti Hugo Chavezin aikana rappiovaltioksi, joka kärsii ruoka- ja tavarapulasta. Venezuela on yksi maailman korruptoituneimmista maista, ja inflaatio on niin korkea, että hallitus on kieltänyt paikallisen rahan vaihtamisen Yhdysvaltain dollareiksi.

Nykyinen presidentti Nicolas Maduro on jatkanut samaa politiikkaa. Solano on julkaissut sosiaalisessa mediassa useita päivityksiä, joissa hän lietsoo vallankumousaatetta.

Solano on saanut valtiollisen sotilaskoulutuksen. Hän poseeraa Twitterissä leviävässä kuvassa 18-vuotiaana univormussa rynnäkkökiväärin kanssa vuonna 2012. Solano on myös opiskellut venezuelalaisessa militaristisessa Unefa-yliopistossa.

Mikä maajoukkue?

Venezuelan hiihtohistoria on lyhyt ja värikäs. Maalla ei ole organisoitua maajoukkuetta eikä hiihtoliittoa.

Lahteen tullut hiihtäjä Cesar Baena on venezuelalaistietojen mukaan varakkaasta perheestä toisin kuin Solano. Hän on voinut rahoittaa harjoitteluaan itse.

Baena teki vuonna 2012 maailman pisimmän rullasuksihiihdon ME-tuloksen. Samana vuonna Venezuelan olympiakomitea myönsi Baenalle 1 500 dollarin kuukausittaisen tuen hiihtoharjoitteluun.

Summa on Venezuelan elintasoon nähden posketon. Maan keskipalkka on talousmedia Bloombergin mukaan 20 dollaria kuussa.

Baena on niin ikään poliittisesti aktiivinen henkilö. Hän kuuluu presidentti Maduron välittömään lähipiiriin. Vuonna 2015 Maduro otti Baenan erikseen esiin, kun puhui kansalle televisiossa.

Baena julisti omalla Twitter-tilillään politiikkaa viimeksi eilen.

-Todellinen johtaja ei kasvata hyviä seuraajia vaan lisää johtajia, Baena kirjoitti.

Venezuelan niin kutsutun hiihtomaajoukkueen budjettia hallinnoi Baena. Hän on myös päättänyt maajoukkueen kokoonpanosta.

Venezuelan nimissä on akkreditoitu MM-kisoihin kolme hiihtäjää ja kaksi taustahenkilöä, joiden tehtäviä ei ole eritelty sen enempää.

Hämärä seura

Koska Venezuelalla ei ole hiihtoliittoa, urheilijat ovat tarvinneet MM-akkreditointiin vain kisamaksun ja hyväksyttävän hiihtoseuran jäsenyyden. Cesar Baena urheilee London Region Nordic Ski Clubissa, mutta Solano ja joukkueen kolmas hiihtäjä kuuluvat venezuelalaiseen seuraan nimeltä Ski Alliance.

Sikäläisessä lehdistössä on ihmetelty, mikä on Ski Alliance. Seuralla ei vaikuta olevan mitään näkyvää toimintaa. Sen Twitter-tili on perustettu vuonna 2012, mutta seuraajia on edelleen vain kuusi. Yksi tiliin linkittyneistä on Venezuelaa hallitsevan PSUV-puolueen edustaja, pormestari David Velasquez.

Kun Solanon seikkailut Charles de Gaullen lentokentällä tulivat julkisuuteen, Baena pyysi välittömästi sponsoriapua. Uutinen levisi maailmalle Expressenin ja uutistoimisto AFP:n kautta.

Solano on myöntänyt olevansa läheinen ystävä Baenan kanssa. Hän ehti kertoa myös olevansa halukas työskentelemään Suomessa.

Aleksi Valavuori hankki Solanolle reilusti yli 10 000 euroa rahaa keräyksellä. Tarkoitus oli auttaa Solanoa täyttämään hänen suurin unelmansa, joka oli Solanon mukaan hiihtäminen Lahden MM-kisoissa.

Tällä hetkellä Solanon auttajat myyvät miehen nimellä varustettuja pipoja. Tuotoilla on tarkoitus tukea suomalaista junioriurheilua.

Lisätty tietoja kuvatekstiin 26.2. kello 16.04.